La coordinadora general del PDeCAT nega una caça de bruixes i assegura que "els matisos i les opinions" caben dins del partit  ACN Barcelona.-La coordinadora general del PDeCAT, Marta Pascal, ha assegurat aquest diumenge en una entrevista al 324 que la direcció dels comuns ha deixat "desemparats" els seus votants de cara l'1-O. "Quan els comuns són tous i generen dubtes, penso que potser això de la nova política és més una cortina de fum que res més, em sap greu", ha assegurat. La dirigent del PDeCAT creu que els partits han de "saber entendre que demanen" els ciutadans per evitar eixamplar distàncies entre bases i cúpules. "Nosaltres hem triat acostar-nos, els comuns han triat fer la seva i deixar desemparats els seus votants", ha etzibat. Pascal ho ha dit just un any després del naixement del PDeCAT i l'endemà del Consell Nacional de la formació en una setmana marcada per la destitució de Jordi Baiget com a conseller. Pascal ha negat una caça de bruixes. "Els matisos i les opinions hi caben en el context de saber on anem", ha assegurat.  La dirigent del PDeCAT ha assegurat que els comuns han fet "la vaivé" al voltant del referèndum i en aquest sentit ha lamentat que finalment estiguin "en clau espanyola, i no catalana". Ho veu així perquè apostar per l'1-O com una mobilització sense donar-li caràcter vinculant és "de miopia política", ha dit també fent referència a Podem.  De fet, Pascal ha justificat la seva abstenció a la moció de censura que van impulsar els de Pablo Iglesias contra Mariano Rajoy després de constatar el "titubeig i les poques ganes" del dirigent estatal per fer un pas endavant en la defensa de la via no pactada, ha assegurat.  Tot plegat li recorda les negociacions per al 9-N del 2014 i el rol d'ICV. "Mai vam saber on eren, són la versió actualitzada de la Iniciativa del seu moment", ha etzibat Pascal al comuns. Així, ha lamentat que no aportin "res millor en compromís i convicció perquè aquest país decideixi". "És francament estrany perquè la Catalunya del 2017 no s'entén sense un posicionament clar i ferm sobre si volem tenir estat o no", ha sentenciat la dirigent del PDeCAT.  D'altra banda, Pascal ha negat que al seu partit hi hagi una caça de bruixes després de la destitució de Jordi Baiget com a conseller d'Empresa i Coneixement pels seus dubtes sobre el referèndum. "Tots vam sortir molt conjurats" del consell nacional de dissabte, ha assegurat Pascal a l'entrevista.  La dirigent del Partit Demòcrata ha assegurat, així, que l'expressió de "matisos i  opinions" cap dins del partit. "En el context de saber on anem", ha afegit. "Ens ho vam poder dir de forma clara; nosaltres no volem ser un partit on la gent no la deixen pensar amb la seva opinió, apostem per un partit que des de musculatura interna hi hagi capacitat per tenir veu pròpia però sobretot sentit de país, amb cultura de govern", ha afegit en parlar d'una decisió "emocionalment complicada". Pascal, que ha assegurat que començaran a proclamar caps de llista per a les municipals a finals d'aquest any, ha deixat per més endavant, després de l'1-O, el debat sobre els seus candidats a la presidència de la Generalitat. "Sap Puigdemont que pot fer el que vulgui en el sentit més positiu, estaríem encantats que hi fos", ha afegit la dirigent dels comuns en recordar que han fixat sistema de primàries al reglament.

Summary: Pascal acusa la direcció dels comuns de deixar "desemparats" els seus votants de cara l'1-O


La pedregada que va caure aquest dimecres al vespre a les comarques de Lleida ha afectat 13.381,99 hectàrees de conreu, principalment a les comarques del Segrià, l'Urgell, la Segarra i les Garrigues. Segons ha informat el Departament d'Agricultura, els cultius més afectats han estat la fruita dolça perquè estava a punt de collir-se, i també el cereal, amb més de 8.000 hectàrees danyades. Tàrrega ha estat el municipi més malparat amb gairebé 3.500 hectàrees afectades. La mida de la pedra ha estat variable segons la zona, però de dimensions "considerables", segons Agricultura, des d'1 fins a 2,5 centímetres de diàmetre, tot i que en algun cas excepcional ha arribat a ser de fins a 4 centímetres, com en algun punt de l'Urgell. Segons el Departament, en general, el cultiu més afectat ha estat la fruita dolça, perquè ja s'estava collint o a punt de collir-se i també els cereals d'hivern, com l'ordi, en recol·lecció o a punt de recol·lectar, que ha patit danys per aplanament. En algunes zones afectades també hi són molt presents els cultius de l'olivera i l'ametller, amb afectacions variables. Les espècies més afectades de fruita han estat la nectarina i la pera, més sensibles a la pell, seguit de la resta de fruita, amb afectacions al voltant del 40%, tot i que en les zones més afectades se n'ha danyat fins al 100%. En alguns municipis de la comarca de l'Urgell també han resultat afectats els conreus de lleguminoses i horta, amb danys de fins al 90%. Agricultura ha destacat que les nombroses pluges que s'han anat produint aquesta primavera també han provocat pèrdues "molt importants" en el cultiu de la cirera, minoritari en superfície. En zones primerenques ja van tenir pèrdues del 70% al 90 % de la producció i aquestes pluges afectaran a varietats i zones més tardanes, amb la qual cosa quedarà una campanya amb "pèrdues elevades generalitzades de més del 50% i fins al 80%", apunta el Departament.   Xifres Pel que fa a quantitats, el cultiu més perjudicat ha estat el cereal, amb una afectació de 7.670,79 hectàrees pel que fa al cereal d'hivern i 1.094,43 el cereal d'estiu. La fruita de llavor s'ha vist afectada en 1.448,29 hectàrees i les oliveres en 1.141,72 hectàrees, segons xifres del Departament d'Agricultura. La pedregada d'aquest dimecres també ha afectat 815,65 hectàrees d'ametller, 772,01 de fruita de pinyol i 488,99 d'alfals.

Summary: La pedregada d'aquest dimecres a Lleida ha afectat més de 13.000 hectàrees de conreu, segons Agricultura


La temporada de calçots es tanca amb una producció rècord de gairebé 11 milions de cebes. La Indicació Geogràfica Protegida (IGP) Calçot de Valls no recorda un volum tan gran d'unitats, si bé reconeix que era previsible donada l'extensió d'hectàrees destinades a aquest conreu, que cada any va a més. Satisfacció relativa dels productors que, malgrat haver estat una campanya molt productiva, aquest increment -en concret, d'un 10% de les etiquetes- no s'ha vist reflectit a nivell econòmic ja que el preu del calçot ha baixat. El pagès ha venut el calçot entre 1 i 2 cèntims per sota de la mitjana habitual dels últims anys -de 0,12€-, la qual cosa ha deixat molt ajustat el seu marge de benefici. Pagesos i restaurants ja donen per acabada l'època de calçotades iniciada al novembre. Si la capital de l'Alt Camp oficialitza el tret de sortida de la temporada arrencant el primer calçot, ara un grup de set restaurants i un forn de pa de la comarca han volgut encarregar-se de la cloenda, organitzant una jornada gastronòmica amb nom propi, Calçofest, i també moneda pròpia, els 'calçotets'. La festa serà aquest diumenge 24 d'abril al Restaurant Cal Ganxo de Masmolets, a Valls. Des d'un entrepà amb bacallà, romesco i calçot, a galtes rostides, passant per 'tataki' amb crosta de calçot. Són algunes de les creacions dels restaurants Almosta, El Llagut, Esportell del Bou, Portal 22, Masia del Pla, Sauló i Cal Ganxo, organitzadors de la jornada, que oferiran més de vint plats, entre dolços i salats. Cada restaurant ha elaborat un parell de tapes, mentre el forn de pa de Nulles portarà croissants, piruletes i altres dolços fets amb la ceba blanca. Tots aquests plats es podran degustar a canvi de 'calçotets', la moneda d'intercanvi de la festa. Cadascun equival a un euro. Els preus aniran d'un a cinc 'calçotets'. La festa tindrà lloc aquest diumenge 24 d'abril al Restaurant Cal Ganxo de Masmolets, terme de Valls, i durarà tot el dia, amb activitats infantils, música en directe, vermut i la degustació dels tastets. L'objectiu és reivindicar la gastronomia del calçot i alhora celebrar la cloenda d'una temporada de calçotades que enguany ha estat més que bona. "Estem tots molt contents, la calçotada ha agafat molta embranzida, potser havia afluixat en els últims anys, però ara té empenta i a més agrada perquè en un sol àpat s'engloben diversos productes de temporada de la comarca", ha dit Alexandra Plana, gerent de Cal Ganxo. Aquesta antiga casa pairal de camp, que des de fa una dècada només obre per a la temporada de calçotades davant el volum de feina que li suposa, pot arribar a atendre pics de 400 i 500 comensals en un sol dia en l'època forta de la temporada, bàsicament els caps de setmana de gener i febrer. Aquest cap de setmana que ve servirà les darreres calçotades. Segons la Cambra de Comerç de Valls, a la comarca hi ha una cinquantena de restaurants que ofereixen calçots a les seves cartes. Entre restaurants i masies particulars, la temporada atrau uns 350.000 visitants i mou un volum de negoci d'entre 10 i 12 milions d'euros.   Aquesta temporada rècord no ha agafat per sorpresa a la IGP Calçot de Valls. "Hi ha hagut més producció, el consell regulador ha certificat un 10% més d'etiquetes, es fa difícil de precisar perquè etiquetem menats de 25 i 50 unitats, però calculem que representa un volum de gairebé 11 milions de calçots; no hi havíem arribat mai, però ja ens ho esperàvem perquè cada any creixem una mica i també per les hectàrees plantades", ha afirmat a l'ACN el vicepresident de la IGP Calçot de Valls, Sebastià Banús.  Són prop d'un centenar d'hectàrees i 52 productors inscrits a la IGP -que abasta l'Alt i Baix Camp, Tarragonès i Baix Penedès.  "Productivament ha estat un any bo, comercialment no ho ha estat tant", ha lamentat Banús. A més, el calçot etiquetat només representa un 15% dels calçots que es poden trobar al mercat català -al marge de la IGP Calçot de Valls hi ha, almenys, 70 milions d'unitats, i en ocasions, amb la picaresca d'intentar imitar l'etiquetatge de la IGP. Però això no preocupa en excés. "Estem satisfets perquè el client, sobretot de l'àrea de Barcelona, identifica el calçot de Valls com un producte de qualitat, el valora, i com que es considera el millor, és el que té millor venda, i això ens ajuda en aquests períodes més dèbils a nivell comercial", conclou Banús.


El president del PPC, Xavier García Albiol, ha anunciat que els populars portaran al Tribunal Constitucional (TC) la delegació de vot de Carles Puigdemont. "Presentarem una reconsideració a la Mesa perquè rectifiqui però -si finalment tira endavant- interposarem un recurs al TC per vulneració de drets dels diputats", ha avançat Albiol. "Ho tenim molt clar. No serem còmplices d'una puntada de peu a la democràcia ni ens quedarem de braços creuats", ha insistit el líder del PPC, que qualifica l'acceptació a tràmit de la delegació de vot de Puigdemont com "una nova provocació, seguir instal·lats en el conflicte a Catalunya i continuar posant el dit a l'ull a la Justícia". "Saben perfectament que aquesta delegació no es pot fer, perquè l'Estat de Dret no ho permet", ha comentat Albiol, que també ha aprofitat per presentar una proposta del PPC per retirar "tots els privilegis" als expresidents de la Generalitat condemnats penalment.

Summary: El PPC durà la delegació de vot de Puigdemont al TC si la Mesa no la reconsidera: "És una puntada a la democràcia"


El jutjat de menors ha condemnat a un any i mig de llibertat vigilada el jove menor d'edat encausat per la protesta convocada a Lleida pels Comitès de Defensa de la República (CDR), el dia de la detenció de Carles Puigdemont a Alemanya, el 25 de març de 2018. Així ho han informat els CDR de Lleida. Hi ha onze investigats més, majors d'edat, que encara no tenen data de judici. Se'ls acusa de desordres públics i atemptat als agents de l'autoritat. Els CDRs de Lleida lamenten que "sentència a sentència, citació a citació, s'evidencia la falta de llibertats de l'estat espanyol i la repressió del govern a la nostra solidaritat".  En la protesta convocada pels Comitès de Defensa de la República davant la subdelegació del govern espanyol a Lleida, el 25 de març de 2018, es van viure escenes de tensió entre els manifestants i els Mossos, que van carregar diverses vegades per evitar que els concentrats poguessin arribar fins a les portes de l'edifici. La mobilització, amb el lema 'Trenquem les cadenes de la repressió', va arribar a congregar més de 3.000 persones, una xifra que es va reduir a uns quants centenars quan van començar els enfrontaments amb la policia. Els moments més tensos es van viure quan desenes de concentrats van desbordar el cordó policial per acostar-se a l'entrada de l'edifici, moment en què els Mossos van treure les porres per fer-los retrocedir i també van disparar salves a l'aire. Hi va haver diverses persones ferides i un manifestant, un veí de Lleida de 18 anys, va ser evacuat en ambulància ferit al cap, suposadament, per un cop de porra. Durant la protesta es va penjar una estelada i una pancarta demanant la llibertat dels presos polítics a la façana de la seu de l'executiu espanyol a la capital del Segrià, on també es van llençar ous, llaunes i altres objectes.

Summary: Condemnen a un any i mig de llibertat vigilada el menor encausat per la protesta a Lleida per la detenció de Puigdemont


La igualtat efectiva enter homes i dones a l'actualitat ha estat una de les opcions que els alumnes que aquest dimarts han començat les proves de selectivitat han pogut escollir per demostrar la seva expressió escrita. La prova demanava com a mínim tres arguments per elaborar un text d'entre 100 i 150 paraules. Els qui han escollit aquesta opció, han hagut de comentar un text de l'historiador israelià  Yuval Noah Harari, on tractava precisament les diferències entre homes i dones. L'altra opció ha comptat amb un diàleg de 'La casa de Bernarda Alba', de Federico García Lorca, i els estudiants han hagut d'escriure sobre els trets lingüístics dels textos dialogats.  A la sortida, diversitat d'opinions entre els alumnes, però en general, i sobretot entre els qui han acabat abans d'esgotar el temps, la percepció és que l'examen ha estat fàcil i anaven ben preparats.

Summary: La igualtat de gènere es fa un lloc a l'examen de selectivitat de llengua castellana


La Policia Local de Vilafranca del Penedès i els Mossos d'Esquadra van detenir dijous passat un veí del municipi acusat d'haver agredit la seva dona. Els fets van passar al voltant de les 20 h al Carrer Sant Jocund, quan la policia va rebre l'alerta que una dona tenia diverses ferides i contusions. La víctima va assegurar que l'havia agredit el seu marit i, paral·lel al seu trasllat a l'Hospital Comarcal de l'Alt Penedès, es va activar un dispositiu policial que va acabar amb la detenció del presumpte autor dels fets. En paral·lel, la mateixa tarda, la Policia Local de Vilafranca va aturar un vehicle al barri de la Girada després de detectar que no respectava dues senyals d'Stop. Els agents van sospitar que la conductora anava beguda i la prova d'alcoholèmia va confirmar que multiplicava per quatre la taxa màxima permesa. La dona va quedar imputada per un delicte contra la seguretat viària i se li va instruir un atestat judicial. D'altra banda, la Policia Local de Vilafranca va fer dues actuacions més durant la mateixa tarda de dijous. Encara relacionat amb la seguretat viària, els agents van aturar la conductora d'un vehicle que estava circulant bruscament al barri del Molí d'en Rovira. La policia va constatar que havia superat la taxa d'alcoholèmia i va ser denunciada per aquest motiu.  Finalment, la Policia també va actuar en un supermercat de l'avinguda Tarragona, on hi havia una persona demanant almoina de forma agressiva. Els agents van comprovar que existia una ordre de detenció sobre aquesta persona, motiu pel qual va quedar arrestada.

Summary: Detenen un veí de Vilafranca del Penedès acusat d'haver agredit la seva dona


El cap de llista de C's per Barcelona a les properes eleccions al Congrés, Juan Carlos Girauta, ha avisat aquest divendres el PP que la utilització "abusiva i intolerable" dels aparells de l'Estat –en referència a les conspiracions del ministre Jorge Fernández Díaz- "ha reforçat" els partits independentistes de cara al 26-J. "Els demòcrates no jutgem si les coses són legals o il·legals en funció de qui les comet. És la diferència entre un estat de dret i un país de pandereta", ha asseverat. En l'acte final de campanya al Moll de la Marina de Barcelona, Girauta ha demanat el vot tot assegurant que no és "útil" votar els populars, CDC o el PSOE. En aquesta línia, Inés Arrimadas ha criticat les "mentides" d'Units Podem, que vol "vendre la moto" i propugna un canvi "a pitjor", i ha reivindicat el "lideratge" d'Albert Rivera. Davant d'unes 300 persones, Girauta ha denunciat que el govern espanyol en funcions no hagi sabut donar resposta als clams sobiranistes de Catalunya i que, en veure que "la cosa es posava lletja", hagi recorregut a les "males arts" utilitzant "de manera abusiva i intolerable" els aparells de l'Estat per "obrir causes generals a tort i dret".  Una estratègia equivocada que només ha servit per "reforçar" les formacions independentistes, ha alertat. "Els demòcrates no jutgem si una cosa és legal o il·legal en funció de qui ho ha comès, sinó que constatem què és legal i què no sense importar qui ho faci i per a què. Aquesta és la diferència entre un estat de dret i un país de pandereta", ha argumentat. En l'acte final de campanya al Moll de la Marina, el candidat ha assegurat que "no té utilitat" votar el PP o CDC, i ho fet carregant a parts iguals contra ambdós partits a propòsit del 'cas Pujol'. "La única utilitat que té votar Convergència ha estat una família amb tots els seus membres imputats que s'ha fet un fart de guanyar diners. No és avarícia, és l'ànsia viva, i tenien impunitat total", ha exclamat. A parer seu, la "impunitat" dels Pujol tenia un "mecanisme" de ser fonamentat en l'estabilitat que CDC donava als diversos governs estatals. "Jo et dono estabilitat i tu, impunitat. Ho deia el mateix Montoro. Des del 2000 tenia un dossier sobre els Pujol que va dormir en algun calaix perdut d'un estat kafkià durant quinze anys", ha afegit.  A més, ha reivindicat la "netedat" del seu partit i la determinació a emprendre reformes que altres no s'atreveixen a impulsar, com ara la fi dels aforaments. Tot plegat, ha dit, gràcies al "lideratge" d'Albert Rivera. "Europa i Espanya necessiten un líder, que no és aquell que alegra les oïdes de la gent, sinó el que diu la veritat", ha conclòs.  Per la seva part, la líder de Ciutadans a Catalunya, Inés Arrimadas, s'ha referit al 'Brexit', que creu que és fruit de la decisió "irresponsable" de David Cameron de sotmetre la qüestió a un referèndum. Ha remarcat que Europa "cal reformar-la i no trencar-la" i, en aquest sentit, ha reivindicat la necessitat d'emprendre canvis profunds al conjunt de l'Estat, que només vindran de la mà d'un govern "amb lideratge" i capacitat d'"unir" els seus ciutadans. Un estat espanyol "reformat" és "la millor solució" a l'independentisme, ha dit tot posant de manifest l'"immobilisme" del PP, que ni tan sols s'ha atrevit a "obrir el meló" del sistema de finançament, ha apuntat. Arrimadas ha erigit C's en l'únic partit capaç de defensar "una Espanya plural dient el mateix a totes les comunitats autònomes".

Summary: Girauta avisa el PP que la utilització  "intolerable" dels aparells de l'Estat "reforça" l'independentisme


Els Mossos d’Esquadra han entregat a Càritas 36 parells de vambes recuperades d’un robatori que es va produir el passat 30 d’octubre a Riudellots de la Selva. Els lladres, que portaven un camió petit robat a Badalona, van sostreure el material de l’interior d’un camió quan el conductor del vehicle estava descansant en una àrea de servei de l’autopista AP-7. En ser sorpresos per els Mossos, els lladres es van donar a la fuga i van abandonar el seu camió, amb tota la càrrega, a l’àrea de servei del Gironès Sud. En un primer moment, van entregar 80 caixes de sabatilles a l’empresa de transport però tres més, amb 36 parells de vambes, s’havien de lliurar a l’empresa destinatària que, davant del cost que representava recollir el material, va renunciar-hi. Finalment, les sabatilles es van lliurar a Càritas de Santa Coloma de Farners que les va traslladar rober d’aquest municipi, un servei gestionat per aquesta entitat sense ànim de lucre i que proporciona roba de segona mà a persones amb dificultats econòmiques.  Els fets es remunten al passat 30 d’octubre del 2015 quan els Mossos d’Esquadra van ser alertat que s’havia produït un robatori a Riudellots de la Selva. Segons van comprovar, uns lladres s’havien emportat una gran quantitat de material esportiu de l’interior d’un camió mentre el seu conductor reposava a l’àrea de servei de l’AP-7 dins del municipi de Riudellots de la Selva.  Els delinqüents van fugir del lloc però en veure’s sorpresos pels agents dels Mossos van abandonar el camió petit amb el qual circulaven – que també havien robat a Badalona- amb tota la càrrega a l’àrea de servei del Gironès Sud i van fugir corrents. En un primer moment, els agents van poder entregar 80 caixes de sabatilles a l’empresa de transport. Tres més però, amb 36 parells de vambes, s’havien de lliurar a l’empresa destinatària amb representació a Badalona. La delegació de la companyia, davant del cos que representava recollir el material esportiu, va renunciar a recuperar-lo. Paral·lelament, l’empresa de transports – amb seu al Regne Unit- també va renunciar a recuperar la càrrega donat que l’assegurança ja tenia l’expedient tancat.  Davant d’aquesta situació, els Mossos van contactar amb la companyia del Regne Unit i els van instar a recollir el material o, d’altra banda, donar-los  permís per lliurar-ho a una entitat sense ànim de lucre. Finalment, el passat 29 de febrer els agents van rebre l’autorització de l’empresa per entregar totes les vambes a una organització no governamental (ONG).  L’entrega es va realitat el passat 4 de març quan els Mossos de l’Àrea Bàsica Policial de la Selva Interior, Santa Coloma de Farners, van donar 36 parells de sabates esportives a Càritas d’aquest municipi. En concret, el cap de la comissaria, l’inspector Albert Muñoz, va ser l’encarregat de lliurar el material a la cap del rober de Càritas de Santa Coloma de Farners, Eulàlia Butiñà. A més, els agents han agraït a l’empresa el gest de donar el material a una entitat sense ànim de lucre.

Summary: Entreguen a Càritas de Santa Coloma de Farners 36 parells de vambes recuperades d’un robatori


L'excavació que s'ha fet al Roc de les Orenetes de Queralbs (Ripollès) ha deixat al descobert un miler de restes humanes i altres peces com puntes de fletxa de sílex i ceràmiques en un estat de conservació "excepcional". Un equip de l'Institut Català de Paleoecologia Humana i Evolució Social (IPHES) hi ha treballat més de tres setmanes. Entre les novetats, han aparegut unes restes de carbons que acompanyen les despulles que indicarien un ritual funerari previ a l'enterrament. L'elevada concentració de restes (l'excavació s'ha centrat en una cata arqueològica d'uns 3 metres quadrats) confirma  la "gran magnitud" d'aquest ossari de l'edat de Bronze de fa uns 3.000 anys que continuarà investigant-se en els pròxims anys. La cova s'ha reobert 40 anys després que un jove Eudald Carbonell hi descobrís una necròpolis prehistòrica. Avui es tornarà a tapar l'entrada amb una tanca metàl·lica. "És una catifa d'ossos on les restes humanes estan barrejades les unes amb les altres sense connexió i en un estat de conservació excepcional". Són paraules de Carles Tornero, investigador de l'Institut Català de Paleoecologia Humana i Evolució Social (IPHES) i codirector de la prospecció al Roc de les Orenetes de Queralbs (Ripollès) juntament amb Eudald Carbonell. Quan aquest últim va fer la intervenció d'urgència a la zona el 1973 es va centrar només en les restes que apareixien en superfície. I ja llavors es va descobrir que es tractava d'una necròpolis prehistòrica de més de 3.000 anys d'antiguitat amb més d'un centenar d'individus enterrats. El que s'ha fet ara, en canvi, ha estat un sondeig d'uns tres metres quadrats i a més d'un metre de profunditat del nivell del terra per comprovar el potencial de sedimentació d'aquesta cova que fa uns 25 m2. I els resultats han sorprès els mateixos investigadors: "Estem davant un dipòsit funerari de molta magnitud i significatiu per la seva localització, concentració i estat de preservació", destaca Tornero.  La cova es troba a uns 2.000 metres d'altitud. A banda de ser de difícil accés, a l'interior també té un sostre molt baix que obliga a entrar-hi estirat per després trobar-se amb un espai més ampli. A banda i banda de l'espai que s'ha excavat també es veuen restes ósses en superfície que hauran de ser investigades en pròximes campanyes. Ossos de diferents individus i puntes de fletxes Els arqueòlegs han extret un miler de restes humanes (ossos de diferents individus i edats de parts del cos com ara mandíbules, vèrtebres, dents o tíbies), peces de ceràmica i tres puntes de fletxa de sílex. Una de les novetats d'enguany és que han aparegut restes de carbons juntament amb les despulles. Segons Tornero, "això ens parla d'un ritual funerari on es feia una cremació parcial dels cossos, un fet que els permetria dilatar el moment de portar les restes a la cavitat". I és que la cova era inaccessible a l'hivern per la neu i les baixes temperatures. Així, amb la cremació parcial, les restes podien preservar-se a l'espera de poder-les transportar i enterrar fins al Roc de les Orenetes.  Gràcies a les últimes tecnologies, es podrà extreure molta informació de les restes com ara possibles parentescs dels individus enterrats, malalties, nutrició o procedència, una informació que a dia d'avui es desconeix.  Un projecte de recerca arrelat al territori Aquest és un jaciment molt especial per l'arrelament que té amb la gent de la zona. La va descobrir en Cisco Coll, un veí de Queralbs que ara té 87 anys i que ha seguit de prop la reobertura de la cova. Aquests dies ha estat l'encarregat de segellar l'entrada amb un mur de pedra i una tanca metàl·lica. La va descobrir els anys seixanta –recorda que només es veia una petita entrada perquè tot estava tapat de pedres- i hi va tornar uns anys més tard amb el seu fill de vuit anys, moment en què hi van entrar. Recorda que van quedar impressionats per la quantitat d'ossos que s'hi veien i que el crani que van portar al poble va aixecar molt de rebombori. Alguns afirmaven que havien de ser restes de la Guerra Civil. I ell, per evitar possibles espoliadors, va mantenir en secret de la ubicació i només ho va compartir amb Eudald Carbonell i el seu equip.  Ho recorda molt bé en Ramon Busquets, company de colla de Carbonell i membre del Grup Grober Xaialsa de la vall de Ribes que van fer l'excavació d'urgència el 1973 sota la supervisió del doctor Miquel Oliva. Destaca que van extreure 55 cranis i més d'un miler de restes, algunes exposades encara al Museu de Ripoll. Poder participar en l'obertura de la cova quatre dècades després ha estat "molt emocionant", segons Busquets. "La gent ens vigilava i anàvem a la cova de nit i tapàvem l'entrada amb les motxilles perquè no es veiés la llum", rememora amb un somriure.  El 16 de setembre del 1979 es va decidir tapar amb un mur l'entrada i no ha estat fins ara que s'ha reobert de nou, només per uns dies. "Hem fet arqueologia de l'arqueologia perquè hem pogut recuperar totes les persones que hi van ser llavors", a banda de tota la documentació i la "gran feina" de registre de Carbonell i el seu equip, afirma Tornero.  Els investigadors destaquen que encara hi ha molta història enterrada a la cova que en properes excavacions podrà sortir a la llum. I afirmen que , dia d'avui, és el jaciment sepulcral de l'edat de Bronze més important als Pirineus. Els treballs arqueològics formen part del projecte Arrels amb el suport del Departament de Cultura de la Generalitat i de l’Ajuntament de Queralbs.

Summary: L'excavació a Roc de les Orenetes de Queralbs treu a la llum un miler de restes humanes en un estat "excepcional"


Només el 3% dels ciutadans creu totalment les notícies d'actualitat política que rep a través de WhatsApp. Aquesta és una de les principals conclusions de l'estudi 'L'ús de WhatsApp com a eina d'informació políca', fet per membres de la Càtedra Ideograma-UPF de Comunicació Política i Democràcia, en col·laboració amb l'institut demoscòpic YouGov. Els resultats de l'estudi mostren que aquest servei de missatgeria instantània és el mitjà al qual els ciutadans atribueixen l'índex més baix de credibilitat comparat amb altres mitjans més tradicionals, com la televisió o la ràdio. Malgrat aquest fet, l'estudi apunta que el 63% dels ciutadans ha rebut com a mínim una notícia d'actualitat política durant l'última setmana a través de WhatsApp i que el 24% en rep cinc o més per setmana.  L'estudi indica que les persones de més de 55 anys són les que reben un major nombre de notícies d'actualitat política a través d'aquesta l'aplicació de missatgeria instantània i que un terç dels espanyols ha abandonat un grup de WhatsApp per motivacions polítiques. Segons l'estudi, el 77% dels ciutadans utilitza WhatsApp com a mitjà per compartir notícies i el 73% comenta l'actualitat política a través d'aquesta eina. A més, apunta que els ciutadans estan més predisposats a compartir el contingut si està en format vídeo o va acompanyat d'una fotografia. Les dades per elaborar l'estudi es van obtenir a través d'enquestes en línia fetes entre el 12 i el 17 de febrer del 2019. La mostra amb la qual es va treballar, representativa de la població de l'Estat per gènere, edat i regió, va ser de 1.664 persones majors d'edat.


El dispositiu conjunt entre Mossos d’Esquadra i Guàrdia Urbana de Reus per combatre la defraudació de fluid elèctric i aigua en diversos habitatges de la ciutat ha permès desmantellar una plantació interior de marihuana, de conreu intensiu, amb 407 plantes d’una alçada aproximada de mig metre. L’habitatge, ubicat al carrer de la Mare de Déu del Saliente, disposava de cartells anunciant que es llogava i presentava signes d’estar deshabitat. Les mesures realitzades in situ pels operaris de la llum van marcar xifres superiors a 100 Ampers de consum, una dada inversemblant en tractar-se d’un simple habitatge comú. El jutjat d’instrucció número 4 de Reus va autoritzar la corresponent entrada i perquisició judicial a la casa. L’interior de l’habitatge s’havia modificat totalment amb separacions d’obra que el dividien en dues zones d’uns 30 metres quadrats cadascuna. Cada zona disposava d’un avançat sistema d’enllumenat artificial, ventilació i climatització característic d’aquest tipus de plantacions de conreu intensiu. Les sortides d’aire, degudament filtrat per evitar olors delatants, i tot el sistema de transformació elèctrica, estaven camuflades al pati exterior de l’habitatge.   A banda de les plantes comissades, també es van intervenir 45 transformadors de llum, 45 làmpades al·lògenes, sis aparells d’aire condicionat, dos filtres d’aire de carbó activat i 25 litres de productes fertilitzants. Mig centenar de connexions il·legals neutralitzades El dispositiu policial de dilluns tenia com a objectiu donar cobertura als operaris de les companyies subministradores, que van tallar 47 connexions il·legals a la xarxa elèctrica i tres a la d'aigua potable. En total es van revisar 104 habitatges de quatre carrers a la zona de Mas Abelló. La Guàrdia Urbana de Reus va obrir diligències per la via penal per les connexions il·legals a les xarxes. Els agents també van identificar els ocupants dels habitatges i van requisar el material elèctric per efectuar-les.

Summary: Desmantellada una plantació ‘indoor’ de marihuana amb més de 400 plantes a Reus


Els Mossos d'Esquadra van ajudar a salvar la vida d'una turista holandesa de 66 anys que va patir una aturada cardiorespiratòria a l'aeroport del Prat de Llobregat el passat dijous 20 de setembre. A hores d'ara, està ingressada en un centre hospitalari i la seva salut progressa adequadament. En el moment dels fets la dona acabava de desembarcar d'un vol procedent del seu país d'origen i es dirigia a passar uns dies de vacances a la Costa Brava. La parella de la víctima va demanar auxili després que es desplomés a l'andana de la terminal 2 i els mossos d'ordre públic destinats van ser els primers a atendre-la fins a l'arribada del Sistema d'Emergències Mèdiques (SEM). Els agents van realitzar les maniobres de massatge cardíac per tal d'evitar que la dona morís i van fer relleus per mantenir la continuïtat dels massatges. Atès que la víctima no reaccionava i continuava sense cap símptoma de vida, el personal de seguretat de l’aeroport va portar un dels desfibril·ladors extern automàtic (DEA) disponibles a l’aeroport per aquest tipus d’emergència i, fins en tres ocasions, el DEA va realitzar descàrregues elèctriques fibril·lars combinades amb els massatges cardíacs amb l’objectiu de mantenir amb vida la víctima fins a l’arribada dels serveis mèdics requerits. Finalment, la dona va començar a donar senyals mínimes de constants vitals i els serveis d’emergència mèdics desplaçats fins allà van poder estabilitzar-la i traslladar-la fins al centre hospitalari de referència, on encara es troba ingressada. La seva salut progressa adequadament.

Summary: Els Mossos salven la vida a una turista holandesa que va patir una aturada cardíaca després d'aterrar al Prat


Els Bombers de la Generalitat treballen en un incendi forestal que s’ha declarat de matinada a Saus, Camallera i Llampaies, a l’Alt Empordà. La tramuntana fa avançar el foc en sentit sud cap a Vilopriu i, segons les primeres estimacions, les flames ja haurien afectat unes 60 hectàrees de vegetació forestal i agrícola. L’avís del foc s’ha rebut a les 02.57 hores d’aquest dissabte a tocar del peu del quilòmetre 7,3 de la GI-623, a l’est del nucli de Saus en la zona coneguda com paratge de la Creu. Hi ha treballant a la zona 31 dotacions terrestres de Bombers –amb l’ajuda d’ADF- i s’espera que a primera hora del matí s’hi incorporin 7 mitjans aeris (1 helicòpter de comandament, 2 avions de vigilància i atac i 4 helicòpters bombarders) Pagesos de la zona estan col·laborant en les tasques d’extinció llaurant camps, cosa que facilita punts d’ancoratge de l’incendi. Empeses per la tramuntana que bufa a la zona (amb ratxes entre 20 i 30 km/h), les flames han avançat en sentit sud fins al puig de Valldevià (165 metres) i hores d’ara es troba a tocar de la carretera GIV-6232, al nord de Vilopriu (Baix Empordà). La humitat relativa a la zona de l’incendi és del 45% en aquests moments.

Summary: Es declara un incendi forestal a Saus, Camallera i Llampaies, a l’Alt Empordà


El president de C’s, Albert Rivera, ha deixat la porta oberta aquest dimarts al fet que el PP presideixi un govern de coalició juntament amb el seu partit i el PSOE. En una entrevista a Antena 3, Rivera ha dit que si els populars canviessin de líder, “tot canvia, perquè significaria que esmenen el que han fet ens els últims anys de govern o el que no han fet”. El líder de la formació taronja ha afegit que aquesta hipòtesi és “impossible” amb Rajoy al capdavant del PP, ja que “només vol un acord perquè res canviï” i ha qualificat les paraules del líder popular on deia que PSOE i C’s anirien junts a unes hipotètiques noves eleccions “d’infantils” i “d’una política que destrueix i no serveix per a res”. Rivera, que ha defensat la presència d’independents en el futur govern de l’Estat, ha comentat que Pablo Iglesias no ha volgut arribar a acords en cap moment, sinó que només ha perseguit “assaltar el poder". Rivera ha expressat la “necessitat” que el PP torni a seure a la mesa de negociació per formar el futur executiu espanyol, tot i que ha apuntat que si es parla de cadires, no es trobarà la solució. En aquest sentit, ha comentat que només amb un nou líder els populars podrien presidir aquest govern, ja que considera que Rajoy només busca un acord que el faci president de nou "per no canviar res”.  Rivera ha explicat que al PP hi ha persones “molt vàlides i competents que no estan d’acord amb el que estan fent amb Rita Barberà o a València”, en al·lusió als nous casos de corrupció que han esquitxat la formació conservadora.  Segons el president de C’s, l’Estat necessita un govern que actuï contra la corrupció i que no es mostri indiferent com, assegura, ha fet Rajoy.  El líder de C’s ha negat que el candidat socialista Pedro Sánchez no es vulgui seure amb Mariano Rajoy, tot i que el Comitè Federal dels socialistes hagi acordat no dialogar amb els populars. Rivera ha comentat que seguirà intentant arribar a grans acords perquè els votants de C’s, ha dit, “estan satisfets amb aquest paper no conformista, sinó impulsor d’acords i de reformes”.  Sobre Podem, Rivera ha assegurat que Pablo Iglesias, “amb els seus discursos fora de lloc com el de la calç viva”, ha demostrat que no vol arribar a cap pacte, sinó “assaltar el poder per canviar el model de societat". El líder de C’s no ha descartat dialogar en una taula a tres amb PSOE i Podem, sempre i quan sigui per “millorar” l’ acord que ja ha signat amb els socialistes. “El que no pot fer Podem és desnaturalitzar un acord que avui sumen 140 escons i vetar partits democràtics”, ha sentenciat Rivera.  Interpel·lat per la periodista, el líder del partit taronja ha explicat que l’acord firmat amb el PSOE no obliga  Pedro Sánchez a ser el president del govern espanyol.  En aquesta línia, ha defensat que un govern amb independents “seria bo per els moments que viu Espanya”.  No obstant, Rivera no creu que hagi de ser el Rei qui proposi un independent com a candidat, ja que, assegura, aquest ha d’escoltar les consultes i proposar posteriorment un candidat. “No se li han de traslladar més competències al Rei de les que té ni més pressió a causa de la incompetència política que alguns tenen”, ha afegit el president de C’s.

Summary: Rivera no descarta un govern de coalició amb el PP sempre que Rajoy plegui


Els Mossos d'Esquadra van denunciar aquest dimecres un conductor, de 52 anys i veí de Calafell (Baix Penedès), com a presumpte autor d'un delicte contra la seguretat del trànsit. Els fets van tenir lloc durant un control preventiu de velocitat que la policia va muntar al punt quilomètric 90 de la C-14, al terme municipal de d'Agramunt (Urgell). A les 8.48 hores, els mossos van detectar un turisme que circulava a 184 km/h, en un tram de carretera on la velocitat màxima permesa és de 90 km/h. Els agents van denunciar el conductor per circular amb una velocitat penalment punible. L'home haurà de comparèixer pròximament davant el jutjat d'instrucció en funcions de guàrdia de Cervera. Els Mossos d'Esquadra de trànsit intensificaran aquesta setmana els controls per assegurar el compliment dels límits de velocitat establerts amb l'objectiu de reduir l'accidentalitat derivada de circular a velocitats superiors a les permeses.

Summary: Denunciat penalment un conductor que circulava a 184 km/h per la C-14 a Agramunt


PP i Cs han reclamat aquest dimecres a l’uníson la convocatòria d’eleccions anticipades, després que el president del govern espanyol, Pedro Sánchez, hagi afirmat aquesta matinada des dels Estats Units que té intenció d’esgotar la legislatura fins el 2020. A la sessió de control del Congrés la portaveu del PP, Dolors Montserrat, ha afirmat que aquest és “el govern de la vergonya” i cal que “torni a la dignitat i convoqui eleccions ja”. Un missatge idèntic al del secretari general de Cs, José Manuel Villegas, que ha afirmat que l’executiu de Sánchez “és un frau” i cal que “no allargui més aquesta agonia” perquè “els espanyols no aguanten ni un dia més”. La vicepresidenta del govern, Carmen Calvo, els ha donat la rèplica als dos en absència de Sánchez, encara de viatge oficial: “Aquest govern seguirà treballant cada setmana” fins que el president del govern com tots amb la seva competència constitucional consideri que cal convocar eleccions.  Els dos partits de l’oposició han coincidit en un diagnòstic que atribueix al govern espanyol pactes obscurs amb els independentistes, inestabilitat i dimissions de ministres i promeses incomplertes. Montserrat ha assegurat que aquest és “el govern de la vergonya” perquè va arribar a La Moncloa “amb els vots dels qui odien Espanya” i porta “tres dimissions, dues despatxades i una en camí”.  La portaveu del PP, que ha assegurat que “com a catalana i espanyola sent una profunda vergonya de les paraules de Borrell i Batet demanant l’alliberament dels presos, de Cunillera demanant indults i de Calvo dient que s’havia de posar punt i final a la presó preventiva”. “Es una vergonya que aquest govern sigui l’advocat defensor dels colpistes i que Pedro Sánchez no desautoritzi tots els ministres ni digui públicament que defensa la independència dels jutges i fiscals”.  Per això ha demanat al govern espanyol que “desisteixi de posar-se al costat dels colpistes perquè els espanyols no volem que ens governin els aires chavistes caribenys ni la tramuntana del procés”.  “Rectifiquin, recuperin la seva dignitat i convoquin eleccions ja”, ha conclòs.  José Manuel Villegas ha afirmat que Espanya “viu una situació complicada amb un cop separatisme, núvols negres en l’economia i una crisi de confiança” que l’Estat afronta amb “un govern dèbil”.  La primera conseqüència, ha dit, “és la política econòmica a mans d’Iglesias, la política territorial en mans de Torra i Rufián, i un govern que menteix reiteradament”. “Creu que els espanyols mereixen seguir aguantant per més temps aquesta situació?”, ha preguntat. Segons el secretari general de Cs, Sánchez “ha dinamitat la seva credibilitat enganyant els espanyols” perquè “va dir que la seva moció era per convocar eleccions” i ara “s’atrinxera” dient que aguantarà fins el 2020.  “El seu govern és un frau, Sánchez és un frau, no allargui més aquesta agonia, segur que poden aguantar atrinxerats a La Moncloa i Sánchez pot aguantar l’helicòpter i a l’avió oficial, però els espanyols no els aguanten ni un dia més”, ha sentenciat.  En la seva resposta, Calvo ha recordat que aquest és un govern “legal i legítim” amb prou suports i “no ha parat ni una sola setmana de treure mesures socials de restitució de drets, i a vostès no els agrada perquè vostès constantment apel·len a les realitats ràpides”.  “Aquest govern seguirà treballant cada setmana fins que el president del govern, com tots amb la seva competència constitucional, consideri el que va dir el primer dia: 350 escons, debat d’una moció de censura, governar Espanya, normalitzar Espanya, recuperar drets”.

Summary: PP i Cs reclamen al govern espanyol que “torni a la dignitat” i “convoqui eleccions ja”


El president de la Cambra de Comerç de Girona, Domènec Espadalé, proposarà al ple sortir del patronat de la Fundació Princesa de Girona (FPdGi) després del discurs del Rei sobre Catalunya. Espadalé, que de moment no vol avançar esdeveniments –tot i que, personalment, ja té la decisió presa- ha dit que les paraules de Felip VI no li van semblar "correctes" i que s'esperava que el monarca "fes de mediador i d'àrbitre, intentant buscar solucions més que no pas crear problemes". La intenció és que el ple de la Cambra que ha de debatre la continuïtat de l'ens al patronat de la FPdGi es convoqui aquesta mateixa setmana. En paral·lel, també hi ha altres patrons que han fet sentir el seu malestar a les xarxes socials. El director general de Metalquimia i impulsor de la Fundació per a la Creativació, Josep Lagares, ha fet una piulada on diu, literalment, "Vagi amb Déu, Majestat!". La Cambra de Comerç de Girona va ser, de fet, una de les impulsores de la FPdGi, la fundació que treballa per al foment de l'emprenedoria entre els joves. L'entitat va néixer el març del 2009 –aleshores, Felip VI encara era príncep d'Astúries- i, a més de la Cambra, la van promoure també Caixa Girona, la Fundació Gala-Salvador Dalí i La Caixa. Des de llavors, la Cambra de Comerç és patrona de la Fundació. Quan es va crear, el ple va aprovar adherir-s'hi gairebé per unanimitat. Dels seus 46 membres, tan sols dos es van abstenir i un va votar-hi en contra.  La situació avui dia, però, és meridianament diferent. Arran de les tensions derivades del procés, diversos membres del ple ja han demanat que la Cambra s'aparti de la FPdGi (que, d'ençà que Felip VI va passar a ser Rei, porta el nom de la princesa Elionor). Ara, la sortida de la Cambra de Girona com a membre del patronat de la Fundació es debatrà al ple. I personalment, el seu president Domènec Espadalé, ja té la decisió presa. Sobretot, després del discurs que va pronunciar ahir Felip VI sobre la situació a Catalunya, on va defensar la Constitució i va acusar el Govern de "fracturar" la societat. "Jo tinc la meva opinió, i ahir el discurs no em va agradar; no em va semblar correcte ni és el que nosaltres esperàvem", ha dit Espadalé. "Jo esperava que fes de mediador i d'àrbitre, i que intentés buscar solucions més que no pas crear problemes; aquesta és la realitat", hi ha afegit el president. El ple, demà o divendres La intenció és que el ple de la Cambra de Comerç es convoqui aquesta mateixa setmana (demà o, a tot estirar, demà passat). D'entrada, Espadalé ja ha demanat "no avançar esdeveniments" fins que no s'hagi celebrat, perquè està pendent de parlar i mantenir reunions amb el comitè executiu de la Cambra, amb els membres del plenari i també amb la FPdGi. "Avui els whatsapp volen, i ja hem quedat que parlaríem seriosament de l'afer, tant la Cambra com la Fundació", ha precisat el president. "De moment, però, no puc concretar res més, perquè m'agradaria consensuar la meva visió amb els companys de la Cambra", hi ha afegit Espadalé. "Vagi amb Déu, Majestat!" El discurs del Rei no només ha creat malestar dins la Cambra de Comerç. Altres patrons de la FPdGi també han criticat les paraules del Rei a través de les xarxes socials. Aquest és el cas del director general de Metalquimia, Josep Lagares, que a més de ser membre del patronat de la FPdGi també és l'ideòleg de la Fundació per a la Creativació (inclosa dins l'entitat). Després d'escoltar el discurs de Felip VI, Lagares va fer una piulada on –literalment- va dir en castellà: "Confiava plenament en Vos, però avui m'heu decebut profundament... Vagi amb Déu, Majestat!". La piulada acaba citant tant el perfil de Twitter de la FPdGi com el de la Casa Real.

Summary: Espadalé proposarà al ple de la Cambra de Girona sortir del patronat de la FPdGi després del discurs del Rei


L'augment de l'esperança de vida i l'efecte dels factors de risc són dos dels motius pels quals els experts auguren un creixement considerable en els casos de càncer diagnosticats properament. Actualment, a Catalunya, se'n diagnostiquen 34.000 casos nous cada any. Amb aquestes dades, i en el marc del congrés europeu de radioteràpia ESTRO que aquest cap de setmana té lloc a Barcelona, els experts auguren que el creixement en l'ús de la radioteràpia serà, els propers 10 anys, al voltant del 20%, tot i que actualment, només la meitat dels diagnosticats recorren a aquesta teràpia.  Ho ha explicat el coordinador del Pla de Càncer de Catalunya, Josep Maria Borràs, que recalca que hi ha  l'accés a aquests tractaments, l'augment de l'edat dels pacients o la necessitat d'actualització dels equips, són alguns dels inconvenients que s'han de resoldre per estendre la radioteràpia.  Borràs reconeix que a Catalunya, la radioteràpia és accessible perquè és present a molts hospitals, però tot i això, hi ha pacients que han de fer més de 100 quilòmetres per poder-s'hi sotmetre i que, per tant, hi ha un gruix d'aquests malalts, sobretot els de més avançada edat, que hi renuncien per evitar aquestes incomoditats.  És doncs, un dels motius pels quals només el 50% dels pacients es tracten  amb radioteràpia, una xifra per sota del percentatge que es considera ''òptim''. Borràs també creu que la falta  d'equips multidisciplinaris a tots els centres hospitalaris n'és també una causa. Per això,  els professionals veuen necessari fer una bona planificació que permeti poder assolir el creixement previst els propers anys.  Un dels reptes és garantir l'actualització dels equips en una tecnologia costosa i a tot l'estat, va comptar el 2017 amb la injecció de la  donació de la Fundació Amancio Ortega, que va destinar 310 MEUR a equips d'última generació pel diagnòstic i radioteràpia.  En el congrés ESTRO que s'està duent a terme a Barcelona, els experts debaten sobre les evidències i les novetats que incrementen la precisió de la tecnologia i alhora minimitzen els efectes adversos. Els experts, de fet, reivindiquen que actualment, i malgrat la reticència d'alguns pacients –sobretot de més avançada edat- de sotmetre's a la radioteràpia, com un tractament menys ''tòxic'' i amb menys efectes adversos. Tot i això, Borràs recalca que la cura del càncer passa per una combinació d'alguna de les tres alternatives: la radioteràpia, la quimioteràpia i la cirurgia.  Reivindicar la figura de Marie Curie El congrés ESTRO i la ESTRO Cancer Foudation commemoren també enguany el llegat de Marie Curie, la descobridora del radi, essencial per la radioteràpia moderna que utilitza el poder de la radiació per destruir les cèl·lules cancerígenes. La fundació ha llençat una campanya amb el missatge ''La radioteràpia cura el càncer''' per capacitar els pacients per prendre decisions informades sobre els tractaments, promoure un major coneixement dels beneficis d'aquesta tècnica i recordar la investigació pionera de la guanyadora del Premi Nobel.

Summary: Els pacients de càncer tractats amb radioteràpia creixeran al voltant del 20%  els propers 10 anys


La donació coincideix amb el XXè aniversari de la població ACN Barcelona.-El membre del moviment Dau al Set i col·laborador de Bonart Arnau Puig cedirà el seu llegat a la revista amb l'objectiu que en faci difusió i el preservi. Així ho va anunciar aquest dijous el president del consell assessor, Narcís Planas, durant la festa del XXè aniversari de la publicació, que es va celebrar en un acte a l'Auditori de Girona. Arnau Puig va expressar la seva satisfacció per la donació ja que suposa "deixar en bones mans un tresor que he mantingut amb mi tota la vida". Durant l'acte, es van premiar, entre d'altres, Carles Puigdemont, el Museu del Futbol Club Barcelona, el Festival Visa pour l’Image de Perpinyà, el col·lectiu Dau al Set, el programa "This Is Art" de TV3, la Fundació Carmen Thyssen, el Districte Cultural de l’Hospitalet i  la Fundació Mapfre, entre d'altres.

Summary: Arnau Puig de Dau al Set cedeix el seu llegat a la revista Bonart


El regidor de Ciutadans a l'Ajuntament de Barcelona, Paco Sierra, ha afirmat aquest matí que "la manca d'efectius de la Guàrdia Urbana està provocant una situació de descontrol total" a Ciutat Vella, i que la resposta de l'alcaldessa, Ada Colau, que, segons el partit, és incrementar el nombre d'agents cívics, "no soluciona els problemes reals de massificació i pisos turístics", perquè no tenen les mateixes competències. En un comunicat el regidor ha destacat que en el context de gran afluència turística al districte, on es calcula que hi ha 70 pisos turístics amb llicència i entre 200 i 300 d'il·legals, "la conseqüència directa de la manca de personal de la Guàrdia Urbana és l'augment de delictes i infraccions". Per Sierra, a la ciutat hi ha "permissivitat" davant d'activitats il·lícites i un "problema d'autoritat pública".  El regidor s'ha referit a la concentració de veïns contra el model turístic aquest matí a la platja de la Barceloneta per subratllar que manifestacions contra la massificació turística "van donar rellevància a Colau en les eleccions del 2015", però dos anys més tard "la situació ha empitjorat". Per Sierra, això es deu a què "la gestió del govern municipal ha fracassat", i ha lamentat les "situacions de degeneració total" que es viuen al districte. El regidor considera que s'està alimentant la turismofòbia, i ha fet una crida a "penalitzar sense complexos els comportaments incívics de turistes i vàndals".

Summary: Cs diu que la "manca d'efectius" de la Guàrdia Urbana porta al "descontrol total" de Ciutat Vella


Ha augmentat l'ús del Bicing un 19% ACN Barcelona.-L'Ajuntament de Barcelona ha detectat una disminució del 6% en el trànsit i un augment de l'ús del Bicing d'un 19% en les primeres hores del Dia Sense Cotxes. Durant la jornada queden tallats 76 carrers i només es permet el pas de transport públic, taxis i bicicletes a Gran de Gràcia. A Via Laietana també hi ha importants restriccions per al pas del vehicle privat. Carles Reyner, intendent adjunt de la divisió de Trànsit de la Guàrdia Urbana, ha confirmat aquest descens del trànsit tot i que en moments puntuals hi ha hagi hagut algunes retencions. "Pensem que l'objectiu que perseguíem l'hem aconseguit", ha dit. La regidora de Mobilitat, Mercedes Vidal, ha subratllat que la idea és comprovar "com pot ser una ciutat sense cotxes". "Això ha de perdurar i hem de ser capaços de fer un canvi de mobilitat", ha assenyalat. Vidal ha apuntat que més enllà dels talls al trànsit, l'important de la jornada són les activitats organitzades per casals i escoles que tenen un valor pedagògic i serveixen per demostrar com pot ser la ciutat sense cotxes.  En les primeres hores, s'ha registrat un descens del 6% en el trànsit i un augment de l'ús de la bicicleta. "Anem pel bon camí, però encara queda tot el dia", ha afegit Vidal. La Guàrdia Urbana ha recomanat que s'utilitzi el vehicle privat durant el dia. Reyner ha confirmat aquesta disminució tant a les rondes com també al centre, tot i que en alguns moments puguin produir-se retencions perquè "sempre queda gent que no ho sap".  Coincidint amb el Dia Mundial Sense Cotxes, Barcelona promou les activitats al carrer i talla el trànsit d'algunes vies per demostrar que pot ser una ciutat pacificada al trànsit. Per segon any consecutiu, la jornada té lloc en un dia laborable, i a més just a les portes del pont de la Mercè, ja que dilluns és festiu local. Enguany es tallen 76 carrers principalment secundaris i d'àmbit local. 30 talls són al matí, 32 a la tarda i 14 duren tot el dia. S'organitzen més d'un centenar d'activitats programades per equipaments i entitats, com tallers, activitats infantils, passejades amb bici, lectures i jocs al carrer.  A la Via Laietana s'ha implantat un carril bici bidireccional al centre de la calçada, eliminant així el trànsit privat de pujada i el carril esquerre de baixada. La pujada és exclusivament per al bus, el taxi i els autocars entre les 8 i les 21 hores.  El carrer de Gran de Gràcia està tallat per al vehicle privat entre les 11 i les 21 hores i només hi poden circular autobusos, taxis, autocars i bicicletes. El tall ha començat més tard per no interrompre les operacions de càrrega i descàrrega de comerços i restaurants. Una de les novetats d'aquest any és la cruïlla de Borrell amb Tamarit, que s'ha convertit en la 'Cruïlla per a la Qualitat de l'Aire". El trànsit està tallat de 6 a 22 hores i s'hi organitzen activitats relacionades amb la contaminació atmosfèrica i els problemes de salut que causa. Més transport públic En previsió d'un augment de la demanda de transport públic, la xarxa de metro s'ha reforçat amb més trens a les línies convencionals (un tren més a les línies de la 1 a la 5) i més personal a les estacions que poden experimentar més afluència, sobretot als eixos de Via Laietana i passeig de Gràcia - Gran de Gràcia.   Pel que fa als autobusos de TMB, disposen de condicions més favorables per circular en les dues artèries principals en què quedarà restringit el trànsit privat motoritzat, la Via Laietana i Gran de Gràcia. Al voltant de la 'Cruïlla per la Qualitat de l’Aire' de Tamarit - Borrell es desviaran les línies 13, 24, 41, 55 i 91 de 9 a 21 hores. En altres sectors de la ciutat, els talls de trànsit afectaran d’altres línies (entre una i tres en cadascun) durant unes hores.

Summary: L'Ajuntament detecta una disminució del 6% en el trànsit a Barcelona en les primeres hores del Dia Sense Cotxes


Barcelona serà la primera ciutat convidada a la Biennal d’Arquitectura de Buenos Aires, que se celebra cada dos anys des de 1985 i s’ha consolidat com l’esdeveniment de debat i difusió de l’arquitectura més important de l’Amèrica Llatina. L'edició d'aquest any tindrà lloc del 7 al 22 d’octubre a l’emblemàtica Usina del Arte, ubicada al Districte de les Arts del barri de la Boca. La Biennal organitza una exposició i un programa d’activitats acadèmiques i conferències que es desenvoluparan paral·lelament del 9 al 13 d’octubre. 'Barcelona Arquitectura, Ciutat Patrimoni' és el projecte de ciutat que està desenvolupant l’Ajuntament de Barcelona per posar en valor l’arquitectura i el patrimoni de la ciutat, i serà el fil conductor de l’exposició i les conferències que Barcelona exposarà a Buenos Aires, així com el programa acadèmic que acompanyarà aquestes accions.  Barcelona, com a ciutat convidada a la Biennal, prendrà un important protagonisme en el programa d’activitats. Aquesta és una magnífica oportunitat d’establir complicitats en el camp de l’arquitectura entre ambdues ciutats i de posicionar els arquitectes de Barcelona a l’Amèrica Llatina.  La participació catalana presentarà un concepte de patrimoni que va més enllà de la protecció històrica i té per objectiu destacar l’indubtable valor que l’arquitectura, l’espai públic i el paisatge urbà de la ciutat suposen per a la societat. Així, l’Ajuntament donarà a conèixer les polítiques que s’estan duent a terme a la capital catalana en aquest àmbit, tant des de la vessant de la preservació i el coneixement com des de la intervenció i les noves actuacions.  Durant els seus 30 anys d’història, han passat pel seu programa de conferències els més destacats arquitectes dels cinc continents, com per exemple Gae Aulenti, Bruno Zevi, Pierre Vago i també varis guanyadors del prestigiós premi Pritzker: Álvaro Siza, Richard Rogers, Norman Foster, Zaha Hadid, Toyo Hito, i Richard Meyer, entre d’altres.   El consistori i l’Institut Ramon Llull seran els organitzadors de la presència de Barcelona com a ciutat convidada a la Biennal d’Arquitectura de Buenos Aires. L’Institut Ramon Llull és un consorci integrat per la Generalitat de Catalunya, la Comunitat Autònoma de les Illes Balears i l’Ajuntament de Barcelona.

Summary: Barcelona serà la convidada a la Biennal d’Arquitectura de Buenos Aires 2017


El secretari general de Podem Catalunya, Albano Dante Fachín, ha reivindicat aquest dijous que la crida a la participació en el referèndum que fa la seva formació “també vol dir defensar l’1 d’octubre”. Segons Fachín, les “detencions” i la “intervenció” de les institucions catalanes que es van produir aquest dimecres “són contra l’1 d’octubre” i ha opinat que “no hi ha cap divisió possible davant un escenari de repressió com el que vivim”. “Més enllà del que cadascú vulgui votar, tots els que defensem els valors de la democràcia, la llibertat d’expressió i la llibertat de reunió hem de treballar conjuntament”, ha subratllat. El secretari general de Podem s’ha felicitat pel fet que la resposta dels catalans davant aquest escenari hagi estat “contundent” i “molt transversal”. Des de Tarragona, on la formació ha fet el primer acte de campanya per cridar a la participació l'1-O., Fachín també s’ha mostrat convençut que el país respondrà de forma “aclaparadora” hi hagi urnes o no el dia del referèndum.

Summary: Fachín crida  a participar en l’1 d’octubre davant la “repressió” de l’Estat


El president d'APARTUR, Enrique Alcántara, ha assegurat que "no obriran" els apartaments turístics per la falta de protocols sanitaris. El president d'APARTUR i el seu homòleg a Federatur han criticat les mesures "contradictòries" del pla de desconfinament de l'Estat, ja que permet reiniciar l'activitat dels allotjaments turístics però, en canvi, no estableix les mesures de seguretat adients per poder acollir-hi visitants. Alcántara també ha lamentat la prohibició de desplaçar-se entre províncies. "Permeten obrir allotjaments turístics però no permeten que hi arribi cap client", ha assegurat en declaracions a l'ACN. En aquest sentit, ha demanat permetre la mobilitat "tan aviat com sigui possible" i establir uns protocols "exigents". Alcántara ha assegurat que el pla de desconfinament és una "mala idea" i ha destacat la importància de disposar de protocols per garantir la seguretat dels turistes. El president de Federatur, David Riba, s'ha pronunciat en el mateix sentit i ha assegurat que el pla de mesures sanitàries preventives no estarà enllestit fins a finals de maig i, per tant, no saben com actuar a partir de l'11 de maig.  Alcántara ha destacat la importància de disposar d'aquests protocols per transmetre confiança i seguretat als clients i ha assegurat que no obriran els allotjaments turístics fins que no disposin d'aquests plans. En qualsevol cas, el president d'APARTUR ha reivindicat aquests apartaments com "els més segurs", ja que no tenen zones comunes ni permeten la interacció entre turistes.

Summary: APARTUR assegura que "no obrirà" els allotjaments per la falta de protocols sanitaris


El líders del PSOE, Pedro Sánchez, i de Ciutadans (C's), Albert Rivera, s'han reunit aquesta tarda per primer cop des que Sánchez ha recuperat les regnes del partit. D'aquesta primera reunió ja n'han sortit els primers acords. Segons ha comunicat Rivera, els dos partits crearan una mesa de negociació a la tardor on els juristes començaran a treballar en "l'actualització" de la Constitució. El president de C's ha dit que es convidarà també d'altres partits a participar-hi. A més, Rivera ha assegurat que hi ha acord amb els socialistes per canviar la Llei electoral i també abordar la supressió dels aforaments de diputats i senadors. "Fins ara, C's estava sol defensant aquest tema i celebrem que el PSOE s'hi sumi", ha manifestat. Sobre Catalunya, ha afirmat que PP, PSOE i C's tenen la mateixa visió. "Puc dir que tots tres estem junts i això és important per al desafiament separatista", ha manifestat. El secretari general del PSOE, Pedro Sánchez, ha seguit amb el seu torn de reunions amb els líders dels partits espanyols i aquest dimecres s'ha trobat amb el president de C's, Albert Rivera. Les dues formacions han reprès els contactes sobre la base d'un document amb més de 200 punts que havien tancat després de les eleccions de desembre de 2016.  Reforma de la Constitució  De la reunió, celebrada al Congrés dels Diputats, n'ha sortit l'acord dels dos grups d'establir una mesa de negociació per afrontar "l'actualització" de la Constitució. Rivera ha explicat en roda de premsa que, més enllà dels models d'estat que té cada partit, creu que hi ha punts d'encontre que poden abordar. "Cada any que passa la Constitució és un any més vella i cal afrontar la reforma amb consens i meditació però cal iniciar el debat", ha manifestat el líder de la formació taronja. Per això, juristes dels dos partits començaran reunions a la tardor. C's vol, també, que d'altres partits es puguin sumar a la mesa de negociació. Confia que Podem deixi al marge aspectes territorials i vulgui negociar aspectes sobre regeneració democràtica.  Per la seva banda, el secretari d'organització dels socialistes, José Luís Ábalos, ha confirmat que volen posar en marxa aquests espais de trobada amb C's per parlar de diferents iniciatives i reformes.  Altres acords  El líder de C's ha afirmat que també hi hagut un canvi de rumb al PSOE pel que fa a la supressió de l'aforament de diputats i senadors. Rivera ha celebrat aquest canvi d'opinió perquè, segons sosté, fins ara Ciutadans era l'únic partit que ho proposava. Aquest canvi, però, caldria fer-lo via reforma constitucional i, per tant, cal una majoria de dos terços.  Pel que fa a la Llei electoral, Rivera afirma el líder del PSOE també s'ha mostrat disposat a negociar una reforma, així com també ha vist amb bons ulls plantejar una limitació de mandats per al president del govern. Tanmateix, no han concretat en quina xifra s'hauria de situar.  Mateixa visió sobre Catalunya Pel que afecta Catalunya, Rivera ha manifestat que hi ha discrepàncies en el model d'Estat però acord amb Sánchez a l'hora de plantejar alguns principis com la unió de "tots els espanyols", la "defensa de la sobirania nacional" per votar qüestions d'estat i també la defensa de "l'ordre constitucional i el compliment de les lleis".  El líder de C's ha assegurat que tant PP com PSOE comparteixen la mateixa visió. "En aquest tema anem junts i això és important per al desafiament independentista perquè sumem més de dos terços dels diputats de la cambra", ha sentenciat.

Summary: C's i PSOE acorden crear una mesa de negociació a la tardor per "actualitzar" la Constitució


El rector de la UdL, Roberto Fernández, ha mostrat aquest dijous al matí la seva satisfacció pel final de l'ocupació del seu despatx per part d'un grup d'estudiants i joves ''sense incidents''. Mig centenar de Mossos d'Esquadra s'han presentat aquesta matinada al Rectorat amb la intenció de desallotjar els ocupants però quan han entrat a l'edifici han comprovat que no hi havia ningú. Fernández va ordenar dimarts el desallotjament a la policia ja que assegura que no hi havia possibilitat de diàleg amb els ocupants perquè no acceptaven la llibertat d'ensenyament del professorat. El rector ha anunciat que en el proper consell de govern es posarà en marxa una comissió que estudiarà un ''protocol de resolució de conflictes'' per casos com el d'aquesta ocupació que s'ha perllongat durant 23 dies.

Summary: Satisfacció del rector de la UdL pel final de l'ocupació del seu despatx sense incidents


Acció Escolta de Catalunya, Escoltes Catalans, Esplais Catalans i Minyons, Escoltes i Guies de Catalunya han emès un comunicat conjunt per donar suport a l'acampada jove de la plaça Universitat que ha començat aquest dimecres. Consideren que es tracta d'una proposta "legítima de protesta des de la no-violència" i comparteixen les seves reivindicacions d'"aturar la brutalitat policial, l'amnistia total contra totes les preses polítiques, el retorn segur de les exiliades, la restitució dels drets civils i polítics vulnerats per la sentència i la negociació d'un referèndum". Les quatre entitats se sumen a l'acampada amb caps i monitors i fan una crida a la ciutadania perquè hi doni suport i valori que la joventut s'organitzi per millorar la societat.

Summary: Quatre entitats d'escoltes i esplais catalans donen suport a l'acampada de la plaça Universitat


Finalitzen les obres d’ampliació i millora del Servei d’Anatomia Patològica de l’Hospital Josep Trueta de Girona que dobla la superfície. En concret, els treballs han tingut un cost de més de 531.000 euros i han permès remodelar completament la sala d’autòpsies, un espai que a partir d’ara també acollirà les autòpsies clíniques provinents de l’Hospital Santa Caterina de Salt que no disposava d’aquest recurs. També s’ha renovat la sala de congelació del Banc de Tumors, el magatzem per a peces quirúrgiques i s’ha ampliat una part del laboratori d’aquest departament. S’ha modernitzat tot l’equipament de l’àrea d’immunohistoquímica, adquirint noves eines més potents que permetran fer diagnòstics més acurats de diferents tipus de càncers. D’altra banda, ara el servei assumeix tots els estudis de càncer de mama que es fan a la regió sanitària de Girona. Des de l’Institut Català de la Salut de Girona (ICS) calculen que això suposa uns 42.000 estudis anuals, entre biòpsies i citologies.  Aquesta setmana han acabat les obres d’ampliació i millora del Servei d’Anatomia Patològica de l’Hospital Josep Trueta de Girona que, pràcticament, ha doblat la seva superfície. S’ha renovat la sala d’autòpsies que a partir d’ara també acollirà les autòpsies clíniques procedents de l’Hospital de Santa Caterina que no disposava d’aquest recurs. També s’han fet nous vestidors i espais de treball per als patòlegs. Al mateix temps, s’ha construït una sala destinada a sessions clíniques i de formació.  També s’ha renovat la sala de congelació del Banc de Tumors i el magatzem per a peces quirúrgiques. S’ha ampliat la zona de laboratori destinada a macroscòpia, patologia molecular, citologies i immunohistoquímica, com també l’àrea de treball dels tècnics del servei. Paral·lelament el projecte també ha inclòs la modernització de l’equipament de l’àrea d’immunohistoquímica que a partir d’ara disposa de més eines per fer diagnòstics més acurats dels diferents tipus de càncers que pateixen els pacients. A banda de les obres, també s’ha renovat tota la maquinària del servei d’Anatomia Patològica. En total, les obres han tingut un cost de més de 531.000 euros. Actualment el Servei d’Anatomia Patològica està format per 35 professionals i des de principis d’any també ha incorporat l’activitat que es duia a terme des de l’Hospital Santa Caterina de Salt. Això ha permès integrar al Trueta l’activitat de patologia molecular, un canvi que des de l’ICS calculen que suposarà un estalvi d’uns 350.000 euros anuals.  Al mateix temps, el departament d’Anatomia Patològica assumeix gairebé tots els estudis de càncer de mama que es fan a la regió sanitària de Girona. En total, són uns 42.000 estudis anuals, entre biòpsies i citologies. D’aquesta manera, es pretén unificar els criteris diagnòstics i optimitzar l’arxiu de tumors, destinat a recerca i a assaigs clínics sobre aquesta malaltia.  Per últim, des de l’ICS avancen que tenen previst la posada en marxa dels estudis anatomapològics en format digital durant el segon semestre d’aquest any. És una tendència a l’alça que consisteix a digitalitzar les mostres de teixits i cèl·lules per poder-les estudiar mitjançant una pantalla d’alta qualitat en comptes de fer-ho amb un microscopi. Un dels principals avantatges d’aquesta nova tècnica és que permet interactuar amb especialistes d’altres centres i fer consultes amb experts d’àmbit mundial. Avui en dia ja es fan aquesta mena de peticions però cal enviar físicament les mostres a hospitals d’arreu del món perquè puguin comprovar-ho els especialistes.

Summary: Renoven i amplien el servei d’Anatomia Patològica de l’Hospital Trueta de Girona


La CUP i ERC han denunciat a través d'alguns dels seus comptes de Twitter que durant la nit de dijous a divendres policies locals, Mossos d'Esquadra i Guàrdia Civil han identificat persones i han requisat material de campanya del referèndum de l'1-O. Els incidents s'han registrat coincidint amb l'inici de campanya, durant la tradicional enganxada de cartells arreu de Catalunya, a poblacions com Montcada i Reixac, Cerdanyola, Ripollet, Masquefa, Figueres, Llagostera, Premià de Mar i les Cases d'Alcanar. Aquestes han estat les primeres actuacions que s'han fet seguint les directrius de la Fiscalia, que va ordenar que no es permetés cap acció amb l'objectiu de col·laborar en la celebració del referèndum. Tot i així, fonts dels Mossos d'Esquadra han assegurat que no han retirat material de la campanya de l'1-O. ERC ha denunciat que a Montcada i Reixac (Vallès Occidental) la Policia Local ha requisat material de campanya, escudant-se en què complien ordres directes de la Fiscalia General de l'Estat. Així ho han denunciat fonts de les JERC a través de les xarxes socials. Els fets van passar aquest dijous al vespre coincidint amb l'inici de la campanya, quan una patrulla va aturar un grup de persones al carrer Bogatell de la localitat i els van requisar una escombra, un cubell i material per enganxar els cartells. Els agents van identificar els membres del partit, tres d'ells d'ERC i un de les JERC. ERC forma part de l'equip de govern de Montcada i Reixac, juntament amb Círculo de Montcada i ICV-EUiA, formació que ostenta l'alcaldia en la figura de Laura Campos. La batlle d'aquesta ciutat ha mostrat el seu suport en la celebració del referèndum. A les Cases d'Alcanar (Montsià), agents de la Guàrdia Civil s'han emportat a la caserna de Sant Carles de la Ràpita tres persones de la CUP que participaven en la campanya. Allà, les han identificat i les ha deixat anar. A Cerdanyola, els cupaires han denunciat que els Mossos i la Guàrdia Urbana han identificat la regidora de la CUP Eli Vila quan penjava cartells de la campanya de l'1-O. Els agents han identificat la regidora i s'han endut un cartell de mostra. També a Ripollet (Vallès Occidental)la CUP ha denunciat que els Mossos han identificat i requisat cartells. I la policia local també ha actuat identificant i confiscant material a Figueres, Masquefa (Anoia), Premià de Mar (Maresme) i Llagostera (Gironès).

Summary: Denuncien identificacions i requisa de material de la campanya per l'1-O


Assegura que el govern espanyol “ressucita l’esperit del franquisme” ACN Madrid.-El portaveu del PDeCAT al Senat, Josep Lluis Cleries, ha assegurat aquest dijous des de la comissió del Senat que aprovarà el 155 que les mesures que aplica el govern espanyol són “un cop d’Estat del nacionalisme espanyol, del govern del PP, del PSOE i de Cs contra les institucions democràtiques de Catalunya”. El portaveu del PDeCAT ha apuntat també que “veient el tracte que han donat al representant de la Generalitat” -en referència al delegat del Govern a Madrid, Ferran Mascarell, a qui el PP ha vetat poder parlar- “millor” que el president de la Generalitat, Carles Puigdemont, “no hagi vingut” al Senat. Segons Cleries, que ha pres la paraula en el torn en contra a les mesures, el  govern espanyol aplica de manera esbiaixada el 155 i el converteix en un “atac en tota regla” que “ressucita l’esperit del franquisme”.  “El govern de l’Estat està disposat a reprimit la voluntat de ser lliures amb la violència i l’ús partidista de la Justícia”, ha denunciat Cleries, que ha demanat l’alliberament de Sánchez i Cuixart, dos “presos polítics de l’Estat espanyol”. El seu empresonament, ha dit, és “una vergonya més” en el que és “un atac a la democràcia, a l’autogovern, a les institucions” i a tots els ciutadans de Catalunya, “pensin el que pensin”. Amb aquesta aplicació, ha conclòs, el govern espanyol “se salta l’Estat de dret” i “no respecta la voluntat democràtica dels catalans” per “imposar el que els va bé de manera indefinida”.

Summary: Cleries diu que les mesures del 155 són “un cop d’Estat contra les institucions democràtiques de Catalunya”


El PSC ha reiterat aquest dijous el seu suport al projecte del Centre Recreatiu i Turístic de Vila-seca i Salou malgrat els canvis introduïts en el Pla Director Urbanístic per aconseguir el consens entre CDC i ERC. En declaracions als periodistes, el diputat Jordi Terrades ha dit que confia que el projecte ja no tingui "aturador" després de superar les "complicacions internes" del Govern. Ha assegurat que la reducció del 25% de superfície edificable no suposa un problema perquè els socialistes continuïn defensat aquest projecte, que "és una oportunitat econòmica en el sector del turisme, també per a la creació de llocs de treball en unes comarques que estan més castigades que la resta en termes d'atur". "Ens alegrem que les dues parts del Govern, ERC i CDC, hagin arribat ja per fi a un acord que desencalli aquest projecte", ha dit Terrades, que ha remarcat que l'important és que el CRT tiri endavant i que el compromís d'inversió segueixi estant sobre la taula.  Sobre les modificacions introduïdes, el diputat ha subratllat que l'acord inicial entre PSC i CiU ja apostava per acotar els metres quadrats edificables.

Summary: El PSC reitera el seu suport al Centre Recreatiu i Turístic tot i els canvis introduïts per posar d'acord CDC i ERC


L'edició iberoamericana del festival Temporada Alta ha aconseguit prop de 7.400 espectadors, que representa un 78% d'ocupació. El festival ha programat 81 funcions de 24 espectacles en tres ciutats de l'Amèrica Llatina (Buenos Aires, Lima i Montevideo). La capital argentina ha acollit l'adaptació de 'Terra Baixa' protagonitzada per Lluís Homar, que va esgotar totes les entrades. Conjuntament amb 'Terra Baixa', les representacions de 'Cases', 'Calma!' i 'Vida' també van aconseguir un 100% d'ocupació. A més, l'organització del festival ha destacat que el Torneig de Dramatúrgia Transatlàntic va registrar 2.000 espectadors, en una edició que va guanyar la catalana Cristina Clemente. El festival Temporada Alta a l'Amèrica Llatina ha tancat la seva setena edició amb prop de 7.400 espectadors i un 78% d'ocupació. Aquestes xifres representen tot un èxit per als organitzadors, que recorden que al llarg dels set anys que s'ha celebrat el festival ja han sumat un total de 22.000 espectadors. Aquest any s'han programat 24 espectacles diferents, a banda de crear tallers i workshops. De fet, el festival vol potenciar la creació d'un espai de trobada i intercanvi entre els artistes dels dos costats de l'Atlàntic. Per aquest motiu es va fer un taller internacional o una taula rodona sobre la dramatúrgia actual en què hi van participar les catalanes Cristina Clemente i Marta Aran. El festival s'ha celebrat en tres ciutats diferents: Buenos Aires, Lima i Montevideo. Una de les obres que s'ha programat és 'Vida', de Javier Aranda. En aquest cas, el Temporada Alta conjuntament amb l'Institut Ramon Llull, Acción Cultural Española i Iberoescena han portat a l'altre costat de l'Atlàntic aquesta proposta de titelles. A més, aquest espectacle va exhaurir totes les entrades. 'Terra Baixa', l'adaptació del text de Guimerà en què Lluís Homar interpreta a tots els personatges, també ha viatjat fins a l'Argentina. 'Terra Baixa' es suma a l’estrena de Calma! de Guillem Albà, i a Cases, la petita instal·lació de l’escenògrafa mallorquina Xesca Salvà. Totes elles, també van esgotar les entrades en les seves funcions a Buenos Aires. De tota manera, en el festival s'han programat produccions de més de dotze països diferents (Xile, Uruguai, Perú, Mèxic, França, Suïssa o Israel). Entre les propostes no catalanes cal destacar 'Lagartijas Tiradas al Sol', una proposta mexicana de crítica política o 'Santiago Amoukalli', que ja va visitar l'edició gironina del festival. També s'hi ha pogut veure 'Pompeya', una producció xilena dirigida per Rodrigo Soto que l’any passat es va veure a Temporada Alta Buenos Aires i aquest any es va exhibir a Lima, o l’espectacle francès de circ de gran format 'Hasta el último suspiro'. Per altra banda, el Torneig de Dramatúrgia Transatlàntic també ha estat tot un èxit. En aquesta edició més de 2.000 espectadors van poder seguir les propostes que enfrontaven l'Amèrica Llatina amb les dramaturgues catalanes Cristina Clemente i Marta Aran. Finalment, Clemente es va proclamar campiona.

Summary: El festival iberoamericà de Temporada Alta tanca amb prop de 7.400 espectadors i un 78% d'ocupació


La presidenta del Parlament, Carme  Forcadell, creu que la reacció dels grups de l'oposició hagués estat la mateixa encara que no hagués conclòs el seu primer discurs com a presidenta amb la proclama: "Visca la República Catalana". En entrevistes a Catalunya Ràdio i Rac 1, Forcadell ha defensat que vol ser la presidenta de tots però també ha post en relleu que el mandat de les urnes del 27-S és fer un estat independent. Preguntada pels nous registres que envolten la família Pujol, Forcadell ha considerat un "flac favor a la democràcia" que el cas faci més de deu anys que dura i ha reclamat celeritat perquè "els culpables estiguin a la presó i les persones innocents es treguin de sobre l'espasa de Dàmocles".

Summary: Forcadell creu que la reacció de l'oposició hagués estat la mateixa si no hagués dit "Visca la República Catalana"


El ministre d'Interior, Fernando Grande-Marlaska, ha assegurat aquest dilluns en una entrevista a la Cadena Ser que els agents de la Policia Nacional, els Mossos d'Esquadra, la Guàrdia Civil i la Guàrdia Urbana ferits durant els aldarulls en les protestes contra la sentència del procés seran condecorats i rebran un reconeixement per haver estat ''un uniforme únic'' les darrers setmanes. Grande-Marlaska creu que la coordinació entre aquests cossos ha estat ''exemplar'' amb un pla operatiu previ i que han estat ''l'avantguarda'' de la societat catalana i espanyola per garantir un espai públic on es puguin exercí els drets i llibertats ''independentment a la manera de pensar''.

Summary: Marlaska confirma que els agents de policia de tots els cossos ferits durant els aldarulls seran condecorats


Els Castellers de Vilafranca i la Xarxa Audiovisual Local (XAL) impulsen un concurs televisiu adreçat a nens i nenes d’entre 6 i 10 anys per tal de trobar els millors “Súperenxanetes”. És el nom que rep aquest nou format, estructurat en una competició duran la qual la canalla haurà de superar una desena de proves d’habilitat basades en el lema del món casteller: ‘força, equilibri, valor i seny’. Els equips hauran de ser de quatre persones, amb un màxim de dos membres de colla castellera, i la suma de les seves edats no podrà superar els 34 anys. “Volem reflectir, aproximadament, l’estructura del pom de dalt d’un castell, amb els dosos, l’acotxador i l’enxaneta”, ha explicat el cap de colla dels Verds, Toni Bach. El programa ‘Súperenxaneta’ s’adreça als infants de l’Alt Penedès i s’enregistrarà el proper 9 de juny a la nau d’escalada La Bauma de Vilafranca, si bé es desconeix quina serà la data d’emissió a través de la Xarxa.  Els impulsors aposten per aquest nou format com una alternativa per “difondre el món casteller i els seus valors”, especialment a la franja dels 10 anys en avall, coincidint en un moment en què la Xarxa està consolidant la cobertura de la informació castellera, amb la transmissió de les diades més importants de cada setmana i un programa setmanal que abraça tota l’actualitat. Al nou concurs televisiu s’hi preveu la participació d’una vintena d’equips que hauran de superar un seguit de proves tipus ‘Pista Americana’ per demostrar la seva destresa i habilitat davant diferents obstacles. Per exemple, hauran de grimpar una paret ajudant-se entre els quatre components de l’equip, enfilar-se a una tela penjada del sostre o superar una barra d’equilibris. En conjunt, la fase inicial inclou set proves pensades per a tots els equips, mentre els millors classificats accediran a les tres proves que conformen la fase final. L’equip guanyador rebrà una tauleta per a cada participant, als segons classificats se’ls lliurarà un lot de joguines de construcció i els tercers classificats seran premiats amb un lot de llibres, si bé tots els participants rebran diversos obsequis.

Summary: Els Castellers de Vilafranca i la Xarxa impulsen un concurs televisiu per trobar els millors “Súperenxanetes”


La Unió Europea prioritzarà una sortida “ordenada” del Regne Unit però “es prepararà per gestionar la situació si les negociacions fracassen”. Així ho estipula l’esborrany de directrius de negociació dels 27 estats membres de la UE que s’ha presentat aquest divendres, i que adverteix que el Brexit genera “incerteses significatives amb el potencial de causar problemes”. Els 27 admeten que caldran “solucions imaginatives i flexibles” a Irlanda del Nord per “evitar una frontera dura” i protegir el procés de pau. Les negociacions, diu l’esborrany, es faran amb una sola veu i no es permetran contactes bilaterals entre els estats membres i el govern britànic. Un futur acord de lliure comerç només es podrà negociar un cop hi hagi “progressos suficients” sobre el pacte de sortida.

Summary: La UE prioritza un Brexit “ordenat” però “es preparà per gestionar la situació si les negociacions fracassen”


El líder de Podem, Pablo Iglesias, ha dit que "hi haurà moltes pressions" per evitar un acord del seu partit amb el PSOE per governar l'estat espanyol. "Els poders econòmics saben escollir perfectament els seus amics i adversaris, i saben perfectament que si estem a un nou govern serà un govern més lliure, al que no se'l pot trucar per telèfon per doblegar-li el braç, com quan el Tribunal Suprem va dir que els bancs havien van pagar el que devien per les hipoteques", ha advertit en un acte de campanya a Pamplona. Iglesias, que ha recordat que aquest dimecres es compleixen anys del 15-M, ha considerat "normal i llògic que la CEOE digui que no vol a Podem" i que "Ana Patrícia Botín digui que no ens vol al govern perquè tenen consciència de classe, de la seva classe". El líder de Podem ha advertit que no ho poden "canviar tot" perquè s'ha mostrat convençut de poder aconseguir "algunes coses més" si entren al govern espanyol. Iglesias ha exposat que malgrat els "errors" que han comès durant aquests anys hi ha "molta gent" que no els ha votat ni els votarà que reconeix que Podem "ha contribuït a millorar la democràcia". "És el major honor que els rivals et diguin que gràcies a a tu hi ha barbaritats que no es fan i coses que es podran canviar", ha indicat.  Ha explicat que després d'aquests primers anys "ara toca canviar de fase, la segona part de la pel·lícula". "Hem aconseguit canviar moltes coses sense governar, doncs ara toca canviar coses governant", ha afirmat. El 15-M "va canviar Espanya" Ha dit que el 15-M va ser "un moviment que va canviar Espanya". Iglesias ha explicat que els polítics que demanaven als joves del 15-M que defensessin els seus posicionament a les institucions potser ara "se n'arrepenteixen, perquè va néixer Podem". Iglesias ha exposat que des que Podem va néixer "la paraula plurinacional s'escolta a tot el país i és sinònim de fraternitat" i "es va acabar el bipartidisme" que va "pactar la reforma de l'article 135 de la Constitució per vendre la sobirania quan els van donar l'ordre des de Frankfurt", el que considera que "ha canviat" i ja no no seria possible. Ha afegit que "des que existeix Podem les primàries es fan a tots els partits, fins i tot el PP fa primàries" i que si Pedro Sánchez va guanyar les primàries malgrat els atacs "dels poders econòmics i els braços mediàtics" ha dit que "potser va ser perquè Podem existia i havien canviat algunes coses a Espanya". També ha argumentat que Podem ha estat el primer partit en "dir que la corrupció no era cosa de pomes podrides sinó una forma d'organitzar el poder, un sistema perquè manin els que no es presenten a les eleccions" i que ara denunciar-ho "és un consens en tota la societat". Ha afegit també que "ara la societat pot dir que els antisistema són els que acaben en consells d'administració de les grans empreses".

Summary: Iglesias preveu "moltes pressions" dels "poders econòmics" per evitar un pacte PSOE-Podem


Una comunitat digital per trobar intèrprets de llengua de signes, gestió de comptes bancaris amb el mòbil sense internet a través d'SMS, intel·ligència artificial per detectar l'estat d'ànim de la parla o viatges a l'estratosfera són algunes de les propostes d'start-ups expositores de la plataforma de negocis del Mobile World Congress (MWC), 4 Years From Now (4FYN). El recinte de la Fira de Montjuïc s'ha quedat petit, en paraules del director de l'esdeveniment, Pere Duran, per acollir emprenedors que "cada cop més utilitzen intel·ligència artificial i blockchain per tenir impacte social". A més del desenvolupament d'iniciatives ètiques, l'edició del 2019 s'ha caracteritzat pel creixement d'expositors internacionals, un 70% dels 760 participants.

Summary: Les start-ups fan del blockchain i la intel·ligència artificial eines d'impacte social al 4YFN


Aena ha convocat aquest divendres a les 9 del matí el comitè de vaga dels treballadors i l'empresa Eulen, concessionària dels filtres de seguretat de l'aeroport, per asseure's a negociar. L'operador aeroportuari ha fet aquest pas després de la convocatòria de vaga parcial per aquest cap de setmana (4, 6 i 7 d'agost) i d'aturada indefinida les 24 hores del dia a partir del 14 d'agost per exigir més efectius i una millora de les seves condicions laborals. Des d'Aena s'espera que les dues parts arribin a un acord per evitar les llargues cues de les últimes setmanes als punts de control de l'aeroport del Prat i els "perjudicis"que això ocasiona als passatgers. La trobada entre les dues parts tindrà lloc a les instal·lacions de l'aeroport. El comitè de vaga ha explicat a l'ACN que s'ha assabentat de la convocatòria per la premsa i s'ha mostrat "sorprès" i "encantat" davant d'aquest pas per facilitar el diàleg. Precisament aquest divendres és el primer dia de vaga parcial, per al qual la delegació del govern espanyol ha decretat uns serveis mínims del 90%.

Summary: Aena convoca el comitè de vaga i Eulen a asseure's a negociar


Els establiments comercials de Tàrrega tenen autorització per obrir les portes al públic el proper divendres 9 de setembre malgrat ser dia festiu a la localitat. Així ho va sol·licitar en el seu moment la regidoria de Promoció Econòmica a la Direcció General de Comerç de la Generalitat de Catalunya, que ho ha aprovat, segons allò disposat a la llei d'horaris comercials. La festivitat local correspon a l'antiga Festa Major de Setembre, que amb els anys ha esdevingut l'actual FiraTàrrega. En aquest sentit, el 9 de setembre s'escau en la segona jornada de celebració de FiraTàrrega 2016, quan la ciutat rebrà nombrosos visitants al certamen. Pel que fa al diumenge 11 de setembre, últim dia de FiraTàrrega, només podran obrir les portes,  com es habitual en dia festiu, els establiments de pastisseria, pa, plats preparats, premsa, flors i carburants.

Summary: Tàrrega autoritza l'obertura d'establiments comercials el divendres de Firatàrrega tot i ser festiu local


La fiscalia ha obert diligències d'investigació per determinar si es va produir un delicte d'odi en una concentració convocada davant de la caserna de la Guàrdia Civil de Travessera de Gràcia a Barcelona el passat 20 de setembre. Era una protesta contra la detenció dels CDR acusats de terrorisme. La Unió de Guàrdies Civils (UniónGC) va remetre a principis d'octubre un escrit denunciant els "insults, amenaces i intimidacions" que van patir els agents i les seves famílies, i va reclamar l'obertura d'una investigació en apreciar un "foment de l'odi, la humiliació o el menyspreu d'una persona o grups de persones", tal i com recull el tipus penal.

Summary: La fiscalia investiga si es va produir un delicte d'odi en una concentració a la caserna de la Guàrdia Civil a Barcelona


El candidat del PSOE, Pedro Sánchez, ha rebutjat aquest divendres una gran coalició amb el PP, després que Mariano Rajoy deixés anar dijous que li agradaria entendre's amb els socialistes però sense el seu secretari general al capdavant. Durant el seu acte electoral al cinema Palafox de Saragossa, Sánchez ha llençat una pregunta al públic, "Anem a respondre a Rajoy: Voleu un pacte del PP amb el PSOE?", ha dit, i ha rebut un gran "no" com a resposta. A continuació ha afegit que "una mica més alta, a veure si se n'adona el senyor Rajoy. El que volem és fer-lo fora el 20 de desembre", ha dit. Al llarg de la seva intervenció, el candidat socialista ha incidit en els casos de corrupció del PP, remarcant que Rajoy hauria d'haver assumit més responsabilitats.  En aquest sentit, Sánchez ha insistit que Rajoy hauria d'haver dimitit fa dos anys quan va esclatar el cas Bárcenas i que, com que no ho va fer, els votants l'han de fer dimitir el pròxim 20-D.  "La veritat fa mal quan es diu i s'escolta, però el futur no es pot construir si no és sobre la veritat i la veritat és que hem de posar final a quatre anys de mentida de Rajoy al capdavant del govern", ha dit Pedro Sánchez.  El candidat socialista ha tornat a criticar el que en la seva opinió és "un front antiPSOE" format per "colors complementaris com són el blau, el taronja i el morat". Davant això, ha remarcat que el socialistes estan "en peu" i són "més necessaris que mai".

Summary: Pedro Sánchez rebutja una gran coalició amb el PP: "El que volem és fer-lo fora senyor Rajoy"


L’Ajuntament de Barcelona ha presentat un recurs contenciós-administratiu contra la ordre estatal de dissolució del Patronat Diplocat (Catalunya Món-Consell de Diplomàcia Pública de Catalunya), emès pel Ministeri d’Hisenda i Funció Pública en virtut de l’aplicació de l’article 155 de la Constitució espanyola. Segons el consistori, el Senat no va autoritzar la dissolució de consorcis amb altres administracions, i hauria de ser el plenari del Diplocat, del que forma part l'ajuntament, el que aprovés la dissolució. El Diplocat és un consorci adscrit a la Generalitat amb personalitat jurídica pròpia, i està integrat per 39 membres, entre ells diverses administracions públiques com ara l’Ajuntament de Barcelona, i diversos actors socials i econòmics de la ciutat.  El recurs contenciós-administratiu planteja que hi pot haver una extralimitació en relació a l’acord del Senat, ja que, segons l’ajuntament, "en virtut del 155 no sembla que s’habiliti el govern de l’Estat per afectar els consorcis interadministratius", com ho és, per exemple, el Diplocat. Sota aquesta premissa, segons es raona en el contenciós presentat, hi pot haver una manca de cobertura legal en la instrucció donada pel Ministre d’Hisenda i Funció Pública. A més, el contenciós apunta que, amb aquesta ordre, "es pot estar cometent una infracció en el procediment de dissolució del Diplocat, ja que el màxim òrgan de govern del Diplocat és el Plenari, del qual és membre el representant de l’Ajuntament de Barcelona", i per estatuts d’aquest, ha de ser el plenari l’òrgan competent per acordar la dissolució del Diplocat.

Summary: L’Ajuntament de Barcelona presenta un recurs judicial contra el govern espanyol contra la dissolució de Diplocat


Un estudi elaborat per la Fundació per a la Investigació i Prevenció del Càncer (FUNCA) a partir de dades obtingudes durant tres dècades en tretze demarcacions de l’Estat ha conclòs que els habitants de les zones urbanes tenen més probabilitats de patir càncer que els de les àrees rurals. Les demarcacions de Girona i Tarragona ocupen la segona i tercera posició del rànquing. El director de la FUNCA, Jaume Galceran, ha indicat que la contaminació ambiental és un dels factors que incideixen en el risc de patir la malaltia, si bé ho ha atribuït més a la contaminació pel transport que no pas per la indústria. Demarcacions com Barcelona, Madrid o València no apareixen a l’estudi. Les dades d’incidència de càncer de la demarcació de Tarragona es vam començar a prendre l’any 1980 i ara s’han analitzant per municipis mitjançant mètodes estadístics. Els resultats s’han presentat a la monografia ‘L’evolució del mapa del càncer a Tarragona, 1980-2009. La monografia presenta la incidència del càncer a Tarragona en comparació amb altres demarcacions, l’evolució a la demarcació per quinquennis i la distribució per municipis. En relació amb altres províncies de l’Estat, la comparativa tan sols s’ha pogut fer amb tretze d’elles, ja que en la resta d’àrees les dades disponibles estan agafades amb altres mètodes, amb la qual cosa els resultats comparats no serien fiables. Creixement amb el pas del temps A la demarcació de Tarragona la taxa d’incidència de càncer ha crescut de 182,8 nous casos anuals per 100.000 habitants en el quinquenni 1980-1984, a 273 el quinquenni 2005-2009. L’estudi identifica amb mapes les possibilitats de patir la malaltia entre els municipis de la demarcació. Així, a les comarques de les Terres de l’Ebre i al Priorat, en termes generals, les probabilitats són inferiors que als municipis del Camp de Tarragona. Tot i això, entre el 2000 i el 2009 les localitats ebrenques amb valors més elevats són l’Ampolla i Tortosa. A la zona metropolitana, els municipis a priori amb més risc serien La Secuita, El Morell, la Pobla de Mafumet, Reus, Vila-seca i Tarragona. L’estudi apunta que a principis dels anys 90 es van començar a observar incidències més elevades al Camp de Tarragona que no pas a les Terres de l’Ebre. A la dècada dels 2000 les diferències es van mantenir. Les taxes més altes de persones amb càncer es van registrar al Baix Camp, Tarragonès i Alt Camp, mentre que la més baixa va ser a la Terra Alta. Tot i això, en aquest període “s’aprecia un patró rural-urbà amb incidències més elevades a les capitals de les comarques del Tarragonès, Baix Camp i Alt Camp”, ha exposat el director de la FUNCA.  Galceran ha expressat que en la incidència global del càncer interactuen diversos factors de risc. Principalment el tabaquisme, que pot fer augmentar les possibilitats de patir la malaltia en un 30%, segons ha assenyalat. Però també hi ha aspectes com el consum d’alcohol, la dieta o la contaminació. “La contaminació té un pes, però no sabem quin”, ha concretat Galceran. Tot i això ha comentat que uns estudis elaborats a França i Canadà han indicat que la incidència de la contaminació faria incrementar el risc de contraure càncer entre un 4% i un 6%.  El que sí ha descartat és que l’impacte del polígon petroquímic de Tarragona sigui un agreujant ja que, segons ha manifestat, “a Girona no hi ha la petroquímica i la taxa és una mica més alta”. De fet, si es comparen les dues demarcacions, s’observa que entre els homes la incidència del càncer a Girona és més alta que la de Tarragona, mentre que en les dones és la mateixa. Amb tot, Galceran ha puntualitzat que “el càncer esdevé en persones i no en àrees geogràfiques, però hi pot haver característiques diferents en els territoris”. Pel gerent de la Regió Sanitària Camp de Tarragona, Ramon Descarrega, aquestes dades permeten a l’administració fer una previsió de com evolucionarà la malaltia en el futur i dur a terme accions de prevenció més concretes.

Summary: Els habitants de les zones urbanes tenen més probabilitats de patir càncer que els de les àrees rurals


El teatre Kursaal de Manresa continua la seva aposta per la cultura malgrat el context de crisi actual per culpa de la covid-19. L'equipament ha decidit programar una vintena d'espectacles per als mesos de setembre i octubre. Es tracta d'una programació "flexible", segons el gerent de l'equipament, Jordi Basomba, i que es fa amb només dos d'antelació per si cal adaptar-se a la covid-19 i realitzar canvis d'última hora. De fet, les entrades no es posaran a la venda fins a finals d'agost per si cal realitzar canvis d'aforament. Malgrat que ara la capacitat podria ser del 100%, les entrades es venen deixant sempre una butaca buida al costat de cada espectador i, com a màxim, es poden comprar sis butaques juntes.  "No té sentit fer una programació a quatre mesos vista amb la incertesa que hi ha ara mateix". El gerent de Manresana d'Equipaments Escènics, Jordi Basomba, té clar que la flexibilitat ha de ser, a partir d'ara, una premissa necessària a l'hora de programar. També a l'hora de posar les entrades a la venda. "Preferim tenir-ho tot més clar per respectar els aforaments permesos a cada moment", assegura.  La programació per a l'octubre i novembre és "diversa" i es concentrarà, en gran part, a la sala gran i la sala petita del Kursaal. Mantindrà la reducció de l'aforament i totes les mesures sanitàries establertes que ja s'han posat en pràctica en la programació d'aquest mes de juliol.  De fet, durant aquest juliol, Basomba ha explicat que els espectacles programats han estat exitosos, amb l'aforament permès pràcticament ple o ple del tot. "Això demostra que la gent té ganes de teatre i de cultura", assegura.  Entre els espectacles programats, hi haurà els concerts d'Els Amics de les Arts o la 'Novena de Beethoven' amb l'Orquestra Camera Musicae i l'Orfeó Català, el monòleg 'El Gallardo Español' d'en Peyu o l'obra 'Alguns dies d'ahir' de Jordi Casanovas.

Summary: El Kursaal de Manresa proposa una programació "flexible" i a només dos mesos vista per si cal adaptar-se a la covid-19